|  |
| --- |
| **Budapest Főváros VII. kerület Erzsébetváros Önkormányzata**  **Gyuris Gabriella Humánszolgáltató Iroda vezetője** |

Iktatószám: Napirendi pont: ….

**ELŐTERJESZTÉS**

**A Művelődési, Kulturális és Szociális Bizottság2024. október 22 – ei alakuló ülésére**

|  |  |
| --- | --- |
| **Tárgy:** | Döntés a Bursa Hungarica Ösztöndíjpályázat 2025. évi fordulójához történő csatlakozásról |

**Készítette:**

Prógli Katalin

kulturális referens

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Bizottság!**

A 2025. évi Bursa Hungarica Felsőoktatási Önkormányzati Ösztöndíjra vonatkozó pályázati lehetőség a már felsőoktatásban tanuló, illetve a jelenlegi tanévben végző középiskolások, továbbtanulni kívánó VII. kerületi állandó lakcímmel rendelkező fiatalok részére nyújt támogatást.

**A Bursa Hungarica Felsőoktatási Önkormányzati Ösztöndíj (továbbiakban: Ösztöndíj) 2025. évi pályázati fordulóját** a Kulturális és Innovációs Minisztérium (továbbiakban: Minisztérium) megbízásából **a Nemzeti Kulturális Támogatáskezelő (továbbiakban: Támogatáskezelő) 2024. szeptember 30-án, nyílt pályázat keretében hirdette meg, a 2024. évi forduló kiírásával megegyező feltételekkel.**

**Az Ösztöndíjhoz csatlakozás** két lépésben történik: először az önkormányzatnak regisztrálnia kell az EPER-Bursa rendszerben, majd **a rendszerből nyomtatható, aláírt Csatlakozási Nyilatkozatot kell eljuttatni a Támogatáskezelő részére 2024. október 30-ig.**

A Minisztérium által kidolgozott feltételeknek megfelelő **önkormányzati pályázat kiírásának határideje: 2024. november 4.**

*A Csatlakozási Nyilatkozat az 1. határozati javaslat mellékletét, a pályázati felhívások a 3. határozati javaslat 1. és 2. mellékletét képezik.*

Az **„A” típusú** pályázatra azok az **önkormányzat területén lakóhellyel rendelkező, hátrányos szociális helyzetű hallgatók jelentkezhetnek, akik felsőoktatási intézményben teljes idejű** (nappali munkarend) alapfokozatot és szakképzettséget eredményező **alapképzésben**, mesterfokozatot és szakképzettséget eredményező **mesterképzésben**, **osztatlan képzésben** vagy **felsőoktatási szakképzésben** folytatják tanulmányaikat.

A **pályázat időtartama 10 hónap**, azaz két egymást követő félév.

A **„B” típusú** pályzatra azok **az önkormányzat területén lakóhellyel rendelkező, hátrányos szociális helyzetű, a 2024/2025. tanévben utolsó éves, érettségi előtt álló középiskolás, illetve felsőfokú végzettséggel nem rendelkező, felsőoktatási intézménybe felvételt még nem nyert, érettségizett pályázók jelentkezhetnek**, akik a **2025/2026. tanévtől kezdődően felsőoktatási intézményben teljes idejű** (nappali munkarend) **alapképzésben, osztatlan képzésben** vagy **felsőoktatási szakképzésben** kívánnak részt venni. A **sikeres felvételt követően tanulmányaikat a 2025/2026. tanévben ténylegesen megkezdik** és erről a Támogatástkezelőt és az Önkormámyzatot értesítik. Az ösztöndíj folyósítása ezt követően történik meg, a 2025/2026. tanévtől kezdődően.

A **pályázat időtartama 3\*10 hónap**, azaz hat egymást követő félév.

A pályázók az EPER-Bursa rendszerbeli regisztrációt követően tudják rögzíteni a pályázathoz szükséges adataikat.

**A pályázatot írásban, az EPER-Bursa rendszerben kitöltött és kinyomtatott formanyomtatványon,** a pályázó által aláírva, kötelező melléklettel ellátva, egy példányban, **személyesen kell benyújtani, 2024. december 4-ig.**

**A beérkezett pályázatok elbírálásának és a bírálati döntések EPER-Bursa rendszerbeli rögzítésének határideje: 2025. január 6.**

Annak érdekében, hogy minél több szociálisan hátrányos helyzetű VII. kerületi fiatal élhessen az Ösztöndíjrendszer nyújtotta tanulmányi finanszírozás lehetőségével, valamint a pályázati eljárás gördülékeny lebonyolítása, a fenti ütemterv szerinti gyors döntések meghozatala céljából a Képviselő-testület **317/2014. (VIII.25.)** számú döntésében **a Bursa Hungarica Felsőoktatási Önkormányzati Ösztöndíj pályázathoz történő csatlakozással, a vonatkozó önkormányzati pályázat kiírásával, továbbá a beérkezett pályázatokról való döntéssel kapcsolatos feladat- és hatáskört átruházta a Művelődési, Kulturális és Szociális Bizottságra.**

Az Önkormányzat által biztosítandó önsztöndíjrész mértékét a tavalyi évben meghatározott összegben javaslom továbbra is biztosítani, amelyet a 2. határozati javaslat tartalmaz. Ezen felül a hallgatók részére a Minisztérium az önkormányzati résszel megegyező mértékben, de maximum 5000 Ft/fő/hó összegben biztosítja az intézményi ösztöndíjrészt.

A pályázat 2025. évi fordulójának pénzügyi fedezetére a tavalyi évhez hasonlóan 1.500.000,- Ft-ot javaslok meghatározni.

A fentiek alapján kérem a tisztelt Bizottságot az előterjesztés megtárgyalására, és a határozati javaslatok elfogadására.

**Határozati javaslatok**

**1.**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …/2024. (X.22.) határozata a Bursa Hungarica pályázat 2025. évi fordulójához történő csatlakozásról**

Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy

1. Jóváhagyja Erzsébetváros Önkormányzata csatlakozását a Bursa Hungarica Felsőoktatási Önkormányzati Ösztöndíjrendszer pályázat 2025. évi fordulójához.
2. Felkéri a Polgármestert a Bursa Hungarica Felsőoktatási Önkormányzati Ösztöndíjrendszer 2025. évi fordulójához kapcsolódó, a határozat mellékletét képező Csatlakozási Nyilatkozat aláírására.

**Felelős:** Niedermüller Péter polgármester

**Határidő:** 2024. október 30.

**2.**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …/2024. (X.22.) határozata a 2025. évi Bursa Hungarica pályázattal kapcsolatban a kerületi önrészről**

Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy

1. A Bursa Hungarica Felsőoktatási Önkormányzati Ösztöndíjrendszer 2025. évi pályázatának keretében Erzsébetváros Önkormányzata által biztosított ösztöndíj rész havi mértékét szociális helyzettől függően ***13.000,- Ft, 14.000,- Ft, 15.000,- Ft összegben határozza meg az alábbiak szerint:***

a) Az ösztöndíj rész havi nettó mértéke 15.000,- Ft abban az esetben, ha az egy háztartásban élők egy főre eső havi jövedelme nem haladja meg a szociális vetítési alap 300%-át, 2024-ben a 85.500,- Ft-ot.

b) Az ösztöndíj rész havi nettó mértéke 14.000,- Ft abban az esetben, ha az egy háztartásban élők egy főre eső havi jövedelme nem haladja meg a szociális vetítési alap 350%-át, tehát a 99.750,- Ft-ot.

c) Az ösztöndíj rész havi nettó mértéke 13.000,- Ft abban az esetben, ha az egy háztartásban élők egy főre eső havi jövedelme nem haladja meg a szociális vetítési alap 400%-át, vagyis a 114.000,- Ft-ot.

**Felelős:** dr. Pleva Dániel bizottsági elnök

**Határidő:** 2024. november 4.

**3.**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …/2024. (X.22.) határozata a 2025. évi Bursa Hungarica pályázat kiírásáról**

Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága **úgy dönt, hogy a Bursa Hungarica Felsőoktatási Önkormányzati Ösztöndíjrendszer pályázat „A” és „B” típusú pályázati kiírásait a határozat 1. és 2. számú melléklete szerint jóváhagyja.**

**Felelős:** dr. Pleva Dániel bizottsági elnök

**Határidő:** 2024. november 4.

**4.**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …/2024. (X.22.) határozata a 2025. évi Bursa Hungarica pályázat pénzügyi fedezetéről**

Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága **felkéri a Polgármestert, gondoskodjon a Bursa Hungarica Felsőoktatási Önkormányzati Ösztöndíj pályázat 2025. évi fordulója pénzügyi fedezetének a 2025. évi költségvetésben történő biztosításáról 1.500.000,- Ft összeg erejéig.**

**Felelős:** Niedermüller Péter polgármester

**Határidő:** 2025. évi költségvetés elfogadása

Budapest, 2024. október 14.

Gyuris Gabriella

irodavezető

Mellékletek:

1. határozati javaslat melléklete:

Csatlakozási nyilatkozat

3. határozati javaslat melléklete:

1. melléklet: „A” pályázati kiírás 2025

2. melléklet: „B” pályázati kiírás 2025